દેશમાં મે મહિનામાં પેસેન્જર વાહનોનું વેચાણ ૨૦ ટકા વધી ગયું છે. ખાસ કરીને કાર, યુટિલિટી વ્હીકલ્સ, વેન સેગમેન્ટમાં સતત બીજા મહિને વેચાણ નોંધપાત્ર વધ્યું છે. સોસાયટી ઓફ ઈન્ડિયન ઓટોમોબાઈલ મેન્યુફેક્ચરર્સ(સિયામ)ના આંકડા મુજબ મે મહિનામાં પેસેન્જર વ્હીકલ(PV)નું વેચાણ ૧૯.૬૫ ટકા વધીને ૩,૦૧,૨૩૮ યુનિટ થયું હતું. મે-૨૦૧૭માં વેચાણ ૨,૫૧,૭૬૪ યુનિટ થયું હતું. સિયામે કહ્યું હતું કે કોમર્શિયલ વ્હીકલનું વેચાણ મે મહિનામાં ૪૩.૦૬ ટકા વધીને ૭૬,૪૭૮ યુનિટ થયું હતું. મે મહિનામાં તમામ સેગમેન્ટમાં કુલ વેચાણ ૧૨.૧૩ ટકા વધીને ૨૨,૮૨,૬૧૮ યુનિટ થયું હતું. આ આંકડા અને ગણતરી મુજબ મે મહિનામાં દરરોજ ૭૩,૬૦૦થી વધુ વાહનોનું વેચાણ થયું હતું.સ્થાનિક બજારમાં કારનું વેચાણ ૧૯.૬૪ ટકા વધીને ૧,૯૯,૪૭૯ યુનિટ થયું હતું, જે ગયા વર્ષે આ મહિનામાં ૧,૬૬,૭૩૨ યુનિટ હતું. યુટિલિટી વ્હીકલનું વેચાણ ૧૭.૫૩ ટકા વધીને ૮૨,૦૮૬ યુનિટ થયું હતું. વેનનું વેચાણ ૨૯.૫૪ ટકા વધીને ૧૯,૬૭૩ યુનિટ થઈ ગયું હતું. પેસેન્જર વ્હીકલ્સની નિકાસ ૩.૪૫ ટકા વધીને ૫૯,૬૪૮ યુનિટ થઈ હતી.સિયામના ડિરેક્ટર જનરલ વિષ્ણુ માથુરે કહ્યું હતું કે ઓટો ઉદ્યોગ એકદમ ટ્રેક પર જ છે. તમામ સેગમેન્ટમાં વેચાણ નોંધપાત્ર વધ્યું છે. પેસેન્જર વ્હીકલ સેગમેન્ટમાં નવી પ્રોડક્ટ લોન્ચ થઈ છે, જેને કારણે પણ વેચાણ વધ્યું હતું. ગયા વર્ષે જીએસટીનો ડર હતો અને ભાવ વધશે તેવી ભીતિ હતી. આથી ગયા વર્ષના નીચા બેઝને કારણે પણ વૃદ્ધિ નોંધપાત્ર જોવા મળી છે.